Vang LP se moordenaars, vra parlementSibusiso Radebe (Foto: Facebook) Die Suid-Afrikaanse parlement het Woensdag die polisie versoek om “geen steen onaangeroer te laat nie” om diegene te vind wat ŉ LP tydens ŉ kapingspoging doodgeskiet het. Maroela Media het vroeër berig Sibusiso Radebe, ANC-LP, is Dinsdagaand doodgeskiet. Hy is in die kop en die been geskiet nadat die kaper glo sy selfoon geëis het. Radebe was saam met ŉ ander persoon in ŉ voertuig wat in Carbonstraat, Lindhaven, geparkeer gestaan het, toe twee aanvallers die voertuig genader en op hulle losgebrand het. Sy metgesel het ongedeerd ontsnap. “Die kriminele regstelsel word gemaan om geen steen onaangeroer te laat nie om seker te maak dat die kriminele elemente wat vir dié gruwelike daad verantwoordelik is, aangekeer word,” het Baleka Mbete, speaker van die nasionale vergadering, en Thandi Modise, voorsitter van die nasionale raad van provinsies, in ŉ verklaring gesê. “Die parlement betuig sy innige meegevoel met mnr. Radebe se familie, vriende en die ANC.” Jackson Mthembu, hoofsweep van die ANC, het gesê Radebe is van Elukwatini in Mpumalanga. Hy het in 2009 by die parlement aangesluit en het op verskeie portefeuljekomitees gedien, insluitend hoër onderwys en opleiding en energie. Hy was ten tyde van sy dood ŉ lid van die portefeuljekomitee oor vervoer. Die polisie het vroeër Woensdag bevestig sy beamptes is op soek na twee verdagtes. Brig. Mathapelo Peters, woordvoerder van die polisie, het bevestig ŉ 40-jarige man is Dinsdagaand omstreeks 19:30 dood tydens ŉ mislukte kaping in die weste van Johannesburg. “Die verdagtes het in ŉ donkerkleurige Ford Fiesta gevlug. Die motief is nog nie bekend nie. Die polisie se ondersoek duur voort.”